Laboraro, March 20
Lesa go galefa gomme o tlogele go befelwa.—Ps. 37:8.
Gantši batho ba go befelwa kapela ba ntšha pefelo ya bona ka go šomiša polelo e gobošago. Go molaleng gore boitshwaro bjo bjalo bo tla thuba lapa. Ga go makatše ge Beibele e re lemoša gore re lahle pefelo, polelo e gobošago le mašata. (Baef. 4:31) Ka maswabi, boitshwaro bjo bjalo bo feleletša ka bošoro. Batho ba lefase ba ka lebelela go befelwa e se bothata, eupša Modimo o go hloile. Bana babo rena ba bantši ba ile ba swanelwa ke go lahla mekgwa e bjalo e mebe pele ba apara semelo se sefsa. (Bakol. 3:8-10) Go bolela maaka le gona ke karolo ya semelo sa kgale. Ka mohlala, batho ba tlwaetše go bolela maaka ditabeng tša lekgetho goba ge ba nyaka go phema kotlo. Ka go se swane le bona, Jehofa ke “Modimo wa therešo.” (Ps. 31:5) Ka baka leo, o nyaka gore “yo mongwe le yo mongwe” wa barapedi ba gagwe “a bolele therešo le moagišani wa gagwe” le go se ‘fore’ ba bangwe. (Baef. 4:25; Bakol. 3:9) Ka gona re swanetše go bolela therešo gaešita le ge go dira bjalo go tla dira gore re lewe ke dihlong goba gwa re bea ka mušing.—Die. 6:16-19. w17.08 18 ¶3, 5; 20 ¶12-13, 15
Labone, March 21
Lentšu la gagwe le kitima ka lebelo.—Ps. 147:15.
Lehono, Jehofa o re hlahla ka Lentšu la gagwe e lego Beibele. Le gona “lentšu la gagwe le kitima ka lebelo” ka kgopolo ya gore o re nea tlhahlo ka nako yeo re bago re e hloka ka yona. Nagana kamoo o holegago ka gona ge o bala Beibele, ge o ithuta dikgatišo tša “mohlanka yo a botegago le wa temogo,” ge o bogela Kgašo ya JW, ge o tsena wepesaeteng ya jw.org, ge o boledišana le bagolo le ge o na le Bakristegotee le wena. (Mat. 24:45) Na dilo tše ka moka ga se tša go bontšha gore Jehofa o go nea tlhahlo ka lebelo? Mopsalme yo o be a tseba gore Modimo o be a amogela batho ba gagwe ba bogologolo. Batho bao e be e le setšhaba se nnoši seo se bego se filwe “lentšu” la Modimo, “ditaelo tša gagwe le dikahlolo tša gagwe.” (Ps. 147:19, 20) Lehono ke rena feela re šegofaditšwego ka go bitšwa ka leina la Modimo mo lefaseng. Ka ge re tseba Jehofa le go phela ka go dumelelana le Lentšu la gagwe, re thabela tokelo ya go ba bagwera ba gagwe. Go swana le mongwadi wa Psalme 147, na ga o na mabaka a mantši a go goeletša ka gore, “Tumišang Jah!” le go kgothaletša ba bangwe go dira bjalo? w17.07 20 ¶15-16; 21 ¶18
Labohlano, March 22
Ga go na motho yo e rego ge a hlankela e le mohlabani a itsenya medirong ya kgwebo ya bophelo bja batho ka kakaretšo, e le gore a tle a amogelwe ke yo a mo ngwadišitšego e le mohlabani.—2 Tim. 2:4.
Balatedi ba Jesu lehono, go akaretša le lešaba le legolo la batho ba ka godimo ga milione bao ba lego tirelong ya nako e tletšego, ba diriša keletšo ya Paulo yeo e lego ka mo godimo, go fihla moo maemo a ba dumelelago. Ge ba dutše ba lwantšha kgatelelo ya dipapatšo le moya wa go rata dilo tša lefase le, ba gopola molao wa motheo wo o rego: “Moadimi ke mohlanka wa moadimiši.” (Die. 22:7) Selo seo Sathane a se nyakago ka mahlo a mahwibidu ke go re bona re šomiša nako ya rena ka moka le matla a rena ka moka re le makgoba a tshepedišo ya gagwe ya tša kgwebo. Diphetho tše dingwe tše re ka di dirago ditabeng tša ditšhelete di ka re tlogela re le makgoba a gagwe ka mengwaga e mentši. Tšhelete e ntši yeo re ka e adimago gore re lefelele ntlo, thuto ya bana ba rena, dikoloi tša go tura gaešita le go dira manyalo a maemo di ka re bakela mathata a magolo a ditšhelete. Re bontšha gore re bohlale ge re kgetha go phela ka dilo tše sego kae gomme re fokotša dikoloto le go se rekareke dilo, ka go dira bjalo ra ba makgoba a Modimo go e na le go ba makgoba a tshepedišo ya tša kgwebo ya lefase le.—1 Tim. 6:10. w17.07 10 ¶13
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn